จับตา SQ เด้งรับงานเหมือง “โปแตชชัยภูมิ” หลังปรับตัวลงเกือบ 5% วานนี้
จับตา SQ เด้งรับงานเหมือง "โปแตชชัยภูมิ" หลังปรับตัวลงเกือบ 5% วานนี้
16 พ.ย. 2559

ผู้สื่อข่าวรายงานว่า จากกรณีที่แหล่งข่าวจากกระทรวงการคลัง เปิดเผยว่า สำนักงบประมาณเห็นชอบงบกลางประมาณ 80 ล้านบาทให้กระทรวงการคลังแล้ว ตามที่กระทรวงการคลังได้ยื่นขอ เพื่อนำไปเพิ่มทุนบริษัท อาเซียนโปรแตชชัยภูมิ จำกัด (มหาชน) หรือ APOT ตามสัญญาระหว่างประเทศ เพื่อให้โครงการเหมืองโปแตชสามารถเดินหน้าต่อไปได้ นั้น ส่งผลให้มีการคาดการณ์กันว่าจะมีการลงนามสัญญารับเหมาก่อสร้าง และเริ่มก่อสร้างโครงการเหมืองแร่โปรแตช มูลค่า 3.27 หมื่นล้านบาทได้เร็วขึ้น
ขณะเดียวกันมีกระแสข่าวว่า บริษัท ทีอาร์ซี คอนสตรัคชั่น จำกัด (มหาชน) หรือ TRC ผู้ได้รับ Letter of Award (LOA) ก่อสร้างโรงงานผลิตแร่โปแตช จากบริษัท อาเซียนโปแตชชัยภูมิ จำกัด (มหาชน) ได้ทำการเจรจากับบริษัท สหกลอิควิปเมนท์ จำกัด (มหาชน) หรือ SQ เพื่อให้เข้ามารับงานก่อสร้างเหมืองดังกล่าว ซึ่งมีการคาดการณ์กันว่า SQ มีแนวโน้มจะได้รับงาน เนื่องจากบริษัทเป็นผู้ให้บริการงานด้านการทำเหมืองแร่อย่างครบวงจรที่มีความน่าเชื่อถือ ซึ่งปัจจุบันดำเนินโครงการเหมืองขนาดใหญ่ อาทิ เหมืองแม่เมาะโครงการ 7 ในนามกิจการร่วมค้า ITD-SQ โครงการเหมืองหงสา ประเทศลาว และเหมืองแม่เมาะโครงการ 8 ดำเนินการโดยบริษัท
อนึ่งก่อนหน้านี้ นายภาสิต ลี้สกุล ประธานเจ้าหน้าที่บริหาร TRC เปิดเผยว่า บริษัทจะสามารถลงนามสัญญารับเหมาก่อสร้าง EPCC โครงการเหมืองแร่โปรแตช มูลค่า 3.27 หมื่นล้านบาท กับบมจ.อาเซียนโปแตซชัยภูมิ (APOT) ภายในไตรมาส 4/59 หรือไตรมาส 1/60 หลังบริษัทได้รับ Letter of Award ตั้งแต่เดือนก.พ.59  โดยปัจจุบัน APOT ยังอยู่ในระหว่างการดำเนินการเจรจาขอสินเชื่อโครงการกับสถาบันการเงิน
ด้านราคาหุ้น SQ ปิดตลาดวานนี้ (15 พ.ย.) อยู่ที่ 3.96 บาท ปรับตัวลง 0.20 บาท หรือ 4.81% ด้วยมูลค่าซื้อขาย 404.88 ล้านบาท